Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации ЦГК - Скопје, поднесена преку полномошник Сабина Факиќ, вработена во Здружението, против Општина Тетово, по предметот Барање за пристап до информации од јавен карактер, на 10.12.2024 година го донесе следното

**Р Е Ш Е Н И Е**

1. Жалбата изјавена од Здружението на граѓани Центар за граѓански комуникации ЦГК - Скопје, поднесена преку полномошник Сабина Факиќ, вработена во Здружението, против Општина Тетово, заведена во Агенцијата под бр. 08-332 на 29.11.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Здружението на граѓани Центар за граѓански комуникации ЦГК - Скопје, преку полномошник Сабина Факиќ, вработена во Здружението како што е наведено во Жалбата на 07.11.2024 година, преку електронска пошта поднело Барање за пристап до информации од јавен карактер до Општина Тетово, со кое побарало по е-маил да му се достави фотокопија од следните информации:

“ 1. Дали имате усвоен Интерен акт за управување со судирот на интереси (под интерен акт се подразбира процедура, политика, правилник или друг релевантен документ). Доколку имате Ве молиме доставете ни го.

1. Дали имате усвоен Интерен акт за регулирање на постапувањето со подароците, погодностите и гостопримствата вклучително и изготвена евиденција на примените подароци? Доколку имате Ве молиме доставете ни ги.
2. Дали имате усвоен интерен акт за користење на службени возила и за реализација на службени патувања? Доколку имате Ве молиме доставете ни го;
3. Дали имате усвоен интерен акт за планирање, спроведување и реализација на јавните набавки? Доколу имате, Ве молиме доставете ни го;
4. Дали имате усвоен посебен Етички кодекс за административни службеници? Доколку имате Ве молиме доставете ни го;
5. Дали имате назначено овластено лице за заштитено внатрешно пријавување? Ве молиме посочете го;
6. Дали имате изготвена Листа на дискрециски овластувања кои ги имаат вашите органи на одлучување како и Интерна процедура за постапување и донесување на одлуки во областите каде постојат дискрециски овластувања? Доколку имате Ве молиме доставете ни ги;
7. Дали правите проценка на ризици од корупцијата? Доколку имате, кога последен пат сте ја направиле;
8. Дали имате усвоено интерен акт со кој се регулира процесот на доделување на финансиска поддршка од буџетската ставка 463? Доколку имате Ве молиме доставете ни го;
9. Дали имате интерен акт со кој што би се уредила постапката за доделување на користење/издавање на објектите за спорт? Доколку имате Ве молиме доставете ни го:“

 Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-332 на 29.11.2024 година.

Агенцијата, преку е-маил заведен под бр.08-332 од 29.11.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоре

наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**